តាំងពី​ពេល​នោះ​មក ក្រុម​ឥស្សរៈ​របស់​ទ្រង់ នរោត្តម ចន្ទរង្សី ត្រូវ​បាន​គេ​ស្គាល់​ថា​ជា “គណៈកម្មាធិការ​ខ្មែរ​កសាង​ជាតិ​ភាគ ​៤” ដែល​មាន​ដែនដី​គ្រប់គ្រង ចាប់​ពី​​ផ្នែក​ព្រំ​ប្រទល់​ខ្មែរ-ថៃ​ភាគ​ខាងក្រោម រហូតដល់​ខេត្ត​កំពង់ស្ពឺ​ ម្ដុំ​​តំបន់​រលាក់កងជើង កន្ទេល ឬស្សីជ្រំ ស្រីស្រំ វាល​វែង​។ បើ​តាម​ប្រសាសន៍​លោក​ នី វ៉ាន់​ធី បាន​ឱ្យ​ដឹង​ថា កាល​ពី​ដើម​ឡើយ​ ក្រុម​នេះ​មាន​កម្លាំង​ប្រហែល​ ៣០​ នាក់ ​ដែល​ត្រូវ​បាន​គេ​បញ្ជា​ឱ្យ​ចុះ​មក​កាន់​ត្បូង​ឃ្មុំ ខេត្ត​កំពង់​ចាម ដើម្បី​បំផ្លិច​បំផ្លាញ​សេដ្ឋកិច្ច​ខ្មាំង រួម​មាន​ចម្ការកៅស៊ូ​បារាំង​ ជាដើម​។ បុគ្គល​សំខាន់ៗ​ ទាំងនោះ​ មាន​ដូច​ជា ​លោក ហែម សាវ៉ាង, លោក ហ៊ឹម ខាន់, លោក ចន្ទ តោត្រេស និង លោក សុក សេង​រឿង​មុនី​។ កាលណោះ​ ក្រុម​នេះ​ធ្វើ​ដំណើរ​តាម​អាណា​ខេត្ត​ភាគ​ខាងលិច​បឹងទន្លេសាប នៅចន្លោះ ខេត្ត​កំពង់​ឆ្នាំង កំពង់​ហ្លួង និង​​ពញា​ឮ ប៉ុន្តែ ​ដោយសារ​កងទ័ពជើងទឹក​បារាំង​យាម​កាម​​តាម​​ដង​ទន្លេ​តឹងរ៉ឹង​ពេក ជាហេតុ​ធ្វើ​ឱ្យ​ទ្រង់​មិន​អាច​បន្ត​ដំណើរ​ឆ្លងកាត់​ទៅ​ត្រើយ​ខាងកើត​ទន្លេ​សាប​បាន ហើយ​​ក៏​សម្រេច​ព្រះ​ទ័យ​​តាំង​ទី​នៅ​ទីនោះ​សិន​។